Lendvai Ildikó válaszolt Vonának, de az MSZP-t kritizálja legjobban
Érdekes küzdelmet folytatott pénteken a baloldali szavazókért Lendvai Ildikó és Vona Gábor. Az MSZP volt elnöke válaszolt ugyanis a Jobbik első emberének, aki békejobbot kínált a jelöltjét vesztett baloldaliaknak. Lendvai odaszúrt a Jobbiknak, de leginkább saját pártját próbálta felébreszteni a tetszhalálból.
Aki nem akarja, hogy hullarablók ólálkodjanak körülötte, az keljen fel, és mutassa meg, hogy él

– írja saját pártját figyelmeztetve Lendvai Ildikó pénteken. Az MSZP elnökét az késztette az írásra, hogy Vona Gábor levelet írt a baloldali választóknak. Lendvai rövid összefoglalója szerint a Jobbik elnöke ebben megcsillogtatja programjuk néhány tetszetős elemét – számonkérést, béruniót –, ami "a baloldali embert is lelkesítheti".

Csakhogy ez a pár ehető falat mérgező szószban ázik – írja a szocialista politikus. A következő kérdésekkel igyekszik Lendvai igazolni, hogy Vona szavai hiteltelenek:

-   Attól is lelkes volna-e az a bizonyos baloldali ember, ha majd minden sarkon Horthy-szobor áll?
-   Ha még több Soros-plakátot láthat, ha mindenhol Őcsény lesz, ha ugyanúgy brüsszeleznek, Putyinhoz törleszkednek, folytatják Paksot, hiszen ebben a Fidesz és a Jobbik egyetért?
-   Ha Simicskát, majd Mészárost újra Simicska váltja?
-   Ha a többgyerekes csak akkor kap több családi pótlékot, ha tehetős, és semmiképpen sem cigány?
-   Ha minden iskola szegregált lesz, és kilökik a "selejt" gyerekeket?
-   Ha tovább folytatódik a szakképzés segédmunkásképzéssé degradálása?
-   Ha korlátozzák a szavazati jogot?
-   Ha marad a közmunkásbér, de még jobban csökken a szociális segélyezés, nehogy már a legnyomorultabbakhoz jusson?
-   Ha bocsánatos bűn komcsizni, buzizni, cigányozni, zsidólistázni?
-   Ha a "néppárti" Jobbikban is helye van annak, aki beleköp a dunaparti cipőkbe, Alföldi Robertázik, Holokamuzik?

A levél szerint az ígéretekre a "biztosíték a Jobbik által vezetett települések sikere" – folytatja Lendvai, és azzal reagál:

  Ó, hogyne! Milyen jó is lenne Toroczkai országában élni...

Piszkos ruhát nem úgy váltunk, hogy a szennyesládában keresgélünk – figyelmeztet Lendvai. A különbség nálunk azok között van, akik szolidáris, demokratikus, európai Magyarországot akarnak, és azok között, akik másokat kirekesztenének, Nyugat helyett Keletre kacsintgatnak, nem kenyerük az európai szabadságeszme. A Fidesz és a Jobbik, hiába a hatalmi harc, egy oldalon vannak. A többiek a másikon – írja az MSZP volt elnöke.

"Ébresztő, MSZP! Itt is fáj, ott is fáj, de mozdulnunk kell, mert itt keringenek a keselyűk, és a sakálok már szimatolnák a vérszagot..." – zárja sorait.
MSZP Lendvai Ildikó Jobbik Vona Gábor